টিকিট নিয়ে ‘হাহাকার’ ক্রমশই ঐতিহাসিক পর্যায়ে পৌঁছোচ্ছে। সোমবার গুয়াহাটির সেমিফাইনাল ম্যাচ বাতিল হওয়ার পরেই আশঙ্কা করা গিয়েছিল টিকিট নিয়ে ধুন্ধুমার বাঁধবে কলকাতার ফুটবলপ্রেমীদের মধ্যে। ঠিক সেটাই হল।
এমনই সময়ে অভিযোগ উঠল ইস্টবেঙ্গলের বিরুদ্ধে। তা-ও আবার টিকিট নিয়ে। এমনিতে যুবভারতীর দর্শকসংখ্যা ৬৬ হাজার। অনলাইনে ৩৫ হাজার টিকিট ছাড়া হয়েছিল দর্শকদের জন্য। যা সঙ্গে সঙ্গেই নিঃশেষিত হয়ে যায়। এলওসি-র তরফে জানানো হয়, ৭২ শতাংশ টিকিট হাতে হাতে নিয়ে গিয়েছেন দর্শকরা। বাকি টিকিট ম্যাচের দিন সকালে মিলনমেলা প্রাঙ্গন থেকে দেওয়া হবে।
এরমধ্যে এলওসি-র তরফে এমনও জানানো হয়েছে গুয়াহাটির থেকে ২০০ থেকে ৩০০ দর্শক খেলা দেখতে আসবেন কলকাতায়। এরমধ্যেই সোশ্যাল মিডিয়ায় ঝড় ইস্টবেঙ্গল ক্লাবের টিকিট বণ্টন নিয়ে।
কিছু ইস্টবেঙ্গল সমর্থকদের দাবি, নিয়ম মেনে সদস্য-সমর্থকদের টিকিট বিলি করা হচ্ছে না। বেশ কিছু টিকিট মঙ্গলবার বণ্টন করার কথা ছিল ক্লাব তাঁবুতে। সেই টিকিটের আশাতেই কয়েকশো লাল-হলুদ সদস্য-সমর্থক জড়ো হয়েছিলেন ক্লাবে।
আরও অভিযোগ, বৈধ সদস্যদের কথা না ভেবে ১৩৭ জন সমর্থককে তাঁবুতে ঢুকিয়ে মূল ফটক বন্ধ করে দেওয়া হয়। ১৩৭ জনকে বলা হয় গভীর রাত পর্যন্ত অপেক্ষা করতে ক্লাবের মধ্যে। বাকিদের সাফ জানিয়ে দেওয়া হয় টিকিট মিলবে না। সন্ধে থেকে শুরু হয় ১৩৭ জনের নাম নথিভুক্তকরণের কাজ।
এখানেই অভিযোগ, বেলাইনে দাঁড়িয়ে থাকা ১৩৭ জনকে কেন হঠাৎ করে কৌশলে ক্লাবে ঢুকিয়ে টিকিটের ব্যবস্থা করিয়ে দেওয়া হল! বাকিদের কেন ব্রাত্য করে দেওয়া হল! ইস্টবেঙ্গল সমর্থকদের দাবি, বৈধ মেম্বারশিপের কাগজ থাকলেও পাত্তা দেওয়া হল না তাঁদের। ক্ষুব্ধ সমর্থকদের দাবি, ওই ১৩৭ জন কি ক্লাব কর্তাদের আত্মীয়, ঘনিষ্ঠ পরিবারের নিকটজন! 
ইস্টবেঙ্গল ক্লাবের ফুটবল সচিব রাজা গুহ অভিযোগ উড়িয়ে দিয়ে এবেলা.ইন-কে বললেন, ‘‘আমরা দেড়শোটা টিকিট কোনওমতে জোগাড় করতে পেরেছি। তাই লাইনে দাঁড়ানো প্রথম ১৩৭ জনকেই তাঁবুর ভিতরে টিকিট বিলি করা হয়েছে। ক্লাবের টিকিট বিলির যে অভিযোগ আসছে, তা পুরোদস্তুর ভ্রান্ত। উদ্দেশ্যপ্রণোদিত ভাবেই তা করা হচ্ছে।’’